钦定古今图书集成/明伦汇编/官常典/第580卷 > 姚镆
## 钦定古今图书集成/明伦汇编/官常典/第580卷 > 姚镆

按《明外史》本传：“镆字英之，慈谿人。弘治六年进士。除
礼部主事，进员外郎，擢广西提学佥事。立宣成书院，
延五经师以教士子。桂人祀山魈卓旺，镆毁像，俗遂
变。迁福建副使，未几，改督学政。正德九年，擢贵州按
察使。十五年拜右副都御史，巡抚延绥，上边务六事，
皆议行。嘉靖元年，吉囊入泾阳，镆遣游击彭楧出西”
路，释指挥卜云于狱，使副之。夜半邀击，斩其二将乃
遁。玺书褒谕。寻召为工部右侍郎，出督漕运，改兵部
右侍郎。五年迁右都御史，提督两广军务兼巡抚田
州。土官岑猛谋不轨，镆令都指挥沈希仪结猛妇翁
岑璋共图猛。调永顺、保靖兵，使希仪与张经、李璋、张
佑、程鉴各统兵八万分道讨。而镆与总兵官朱麒等
攻破定罗、丹梁。猛子邦彦以劲兵守工尧隘。璋佯以
兵千助邦彦，比官军攻，千人，呼曰：“兵败矣！”溃邦彦，兵
亦溃。官军大破之，斩邦彦，猛奔归顺。璋诱而鸩杀之，
斩首以献。诏进镆左都御史，加太子太保，任一子官，
诸将进秩有差。镆请改设《流官陈善后》七事。制可。乃
命参议汪必东、佥事申惠与参将张经以兵万人镇
其地。必东、惠甫至，猛党卢苏、王受等诈言“猛不死，借
交阯兵二十万且至。”夷民信之。苏等薄城，经突围走，
城遂陷。王受亦攻入思恩府。巡按御史石金劾镆失
策罔上，并论前总督盛应期。帝以镆有功，许便宜抚
剿。苏、受数求赦，镆不许，将大讨之。会廷议起王守仁
督两广军，令镆与同事。镆引疾乞罢。帝曰：“姚镆不去，
王守仁不来，许驰驿归。”初，广东提学道魏校毁诸寺
观田数千亩，尽入霍韬、方献夫诸家。镆至广，追还之官。韬、献夫恨甚，与张璁、桂萼合排镆。谓大同当征而
反抚，田州当抚而反征，皆费宏谋国不臧，酿成南北
患。时宏虽去，犹借镆以排之也。镆既得请，方候代，千
夫长韦贯、徐伍攻复思恩。镆上其状。诏先赏贯等，而
以抚剿事宜俟守仁处置。既而镆奏辩石金前疏诋
金阻挠养寇，金亦再疏诋镆。帝先入璁等言，落镆职，
闲住。后苏受既抚复叛，帝渐思镆。十三年，三边阙总
制，大学士费宏、李时同召对。宏荐镆，时亦言镆处田
州事贤于王守仁。帝曰：“然守仁虚名耳。”遂命以兵部
尚书总制三边军务。未赴，宏卒。镆辞。帝不悦，仍落职
闲住。镆既罢，荐者至二十疏，不用。家居数年卒。